‘Geen vordering’ in sake van dierewreedheid teen weermagArgieffoto. (Foto: NDBV) Die Nasionale Dierebeskermingsvereniging (NDBV) sê hy is gefrustreer deur die gebrek aan vordering, en die duidelike gebrek aan belangstelling, in die twee sake teen die weermag na aanleiding van die weermag se beweerde growwe nalatigheid en doelbewuste wreedheid teenoor talle perde in sy sorg. Die NDBV het ŉ strafregtelike klagte aanhangig gemaak teen lede van die weermag se spesialis-infanterie-eenheid (SAASIC) buite Potchefstroom in Noordwes, nadat die NDBV in Mei verlede jaar op die uitgehongerde en verwaarloosde perde afgekom het. Maroela Media het toe berig die perde is aangetref op ŉ perseel van die weermag se eenheid wat die land se grense patrolleer. Volgens die NDBV was die perde só uitgehonger dat hulle grond en hul eie ontlasting begin vreet het. Die diere is destyds glo aangewend om met grenspatrollies te help. Die NDBV het in Januarie vanjaar nóg ŉ klagte teen die weermag ingedien vir wreedheid teenoor diere. “Geen vordering is nog in enige van die sake gemaak nie, ten spyte van heelwat opvolgwerk deur die NDBV,” het die dierewelsynsgroep gesê. ŉ Senior inspekteur van die NDBV het selfs na Potchefstroom gereis om die kwessie persoonlik met die polisie daar te probeer opvolg. Dít nadat hy ná talle probeerslae nie die ondersoekbeamptes in die saak in die hande kon kry nie. “Die polisie het waninligting oor die dossiere verskaf deur te sê dit is al twee by die hof ingedien, terwyl daar later vasgestel is dat dit nié die geval is nie,” het die NDBV gesê. “Die speurders het bevestig dat hulle verskeie kere probeer het om verklarings by die beskuldigdes af te neem, maar dat hulle begroet is met minagtende weiering en ŉ belemmering van die ondersoek. Die bevelvoerder van SAASIC het glo aan die polisie gesê dat nie hy of enige SAASIC-lede verklarings gaan aflê nie.” Die NDBV sê SAASIC verontagsaam die land se regstelsel en het geen berou oor die wreedheid wat by sy Potchefstroom-basis plaasgevind het nie. “Die speurders betrokke kan ook nie minder belangstel nie.” Die NDBV sê een van sy beamptes het ingevolge die Wet op die Bevordering van Toegang tot Inligting (Paia) aansoek gedoen vir die rekord en uitslag van die ondersoeke wat na die betrokke SAASIC-lede gedoen is. Drie maande later wag hy steeds daarop. Die welsynsorganisasie sê dit laat ŉ mens jou eie gevolgtrekking maak oor die uitslag van die ondersoeke, veral gesien in die lig van die SAASIC-bevelvoerder se weiering om met die polisie saam te werk, asook die algemene gebrek aan verantwoordbaarheid. Maroela Media het ŉ navraag oor die kwessie aan die weermag gestuur. Kommentaar sal bygewerk word sodra dit ontvang word.